
HSF –  Kunnskap i praksis

Strategiplan for Høgskulen i Sogn og Fjordane 2006 - 2010.
Vedteken av Styret for Høgskulen i Sogn og Fjordane den 9. mars 2006.

1.
Overordna mål

Visjon 

HSF skal nytta det særeigne ved Sogn og Fjordane som ein fordel i konkurransen med andre høgskular, og skal stå fram som ein anerkjent og attraktiv høgskule på den nasjonale og internasjonale kunnskapsarenaen.

Verdiar

Kompetent, aktiv og nær.
Fagleg rolle

Høgskulen i Sogn og Fjordane er ein del av det nasjonale og internasjonale kunnskapssamfunnet. Vår rolle er å yta faglege tenester med ein yrkesrelevant profil innanfor våre kunnskapsfelt. Kvaliteten på HSF sitt faglege arbeid skal halda eit anerkjent internasjonalt nivå. Høgskulen ser på Sogn og Fjordane som si naturlege heimebane, og har eit særleg ansvar for å medverka til kunnskapsutvikling og kompetanseheving i dette fylket. 

HSF skal vere ein tydeleg og reflektert aktør i samfunnsdebatten.
Høgskulen i Sogn og Fjordane skal styrkja sin posisjon som den dynamiske høgskulen.

2. Strategiske satsingsområde 

Høgre utdanning har gjennomgått store endringar dei siste 20 åra. Dei viktigaste utviklingstrekka nasjonalt og internasjonalt er:

· Institusjonane sin faglege kvalitet vert jamleg evaluert av organ som har mynde til å akkreditera eller underkjenna eit fagtilbod. 

· Løyvingsnivået er avhengig av resultat både i form av volum og kvalitet.

· Det er venta at høgskular og universitet skal selja faglege tenester.

· Det er overskot av studieplassar. 

Desse utviklingstrekka gjer at høgre utdanning er prega av konkurranse både om studentar og faglege oppdrag. I Noreg har høgskulane og universiteta fått større handlefridom for å møta denne konkurransen.

For Høgskulen i Sogn og Fjordane er dette ei krevjande utfordring. HSF si heimebane, Sogn og Fjordane, har ikkje ein etterspørsel etter faglege tenester som gjer det mogleg å halda oppe HSF på dagens storleik. Samstundes kan HSF ikkje bli særleg mindre, dersom han skal vera ein kompetent høgskule som kan hevda seg nasjonalt og internasjonalt til beste for Sogn og Fjordane.

Målet med denne planen er å leggja ein strategi som gjer det mogleg for HSF å hevda seg som ein attraktiv akademisk institusjon på ein nasjonal og internasjonal kunnskapsmarknad. I denne planperioden vil HSF fokusera på tre kritiske satsingsområde: 

· Rekruttera  kompetent fagpersonale og utvikla gode fagmiljø.

· Rekruttera  studentar og byggja gode studiemiljø.

· Konkurrera om og gjennomføra faglege oppdrag

2.1
Rekruttera  kompetent fagpersonale og utvikla gode fagmiljø 

Grunnlaget for HSF si verksemd er eit kompetent fagpersonale. Det er ikkje mogleg å utvikla HSF si faglege verksemd korkje samla eller på enkelte fagområde utan eit dyktig fagpersonale. Utvikling av fagleg kompetanse må derfor prioriterast.

HSF vil derfor føra ein personalpolitikk som byggjer på følgjande:

· Gjera HSF attraktiv for engasjerte og dyktige personar med fagleg potensial og faglege ambisjonar.

· HSF skal gje kompetanseheving høg prioritet. Det gjeld både lektorkompetanse, førstekompetanse og, på utvalde fagområde, professorkompetanse.

· Kompetanseprogramma må vektlegga NOKUT sine krav om fagleg basiskompetanse i dei enkelte faga. HSF sine målsetjingar om mastergrader og prioritering av utvalde fou-område, må avspegla seg i kompetansebygginga.

· Det faglege arbeidet i HSF skal målrettast slik at det gjev utfordringar for dyktige og ambisiøse fagpersonar. 

Fagstruktur

Høgskulen i Sogn og Fjordane har tre faglege kjerneområde: 

· Ei profesjonsfagleg fagklynge retta mot dei store velferdssektorane i samfunnet. Klynga omfattar sjukepleieutdanning, sosialarbeidarutdanningane og lærarutdanningane.

· Ei økonomisk/administrativ fagklynge retta mot både privat næringsliv og offentleg forvaltning. Klynga omfattar økonomifag, organisasjon og leiing, ikt og dels reiselivsfag.

· Ei fagklynge retta mot naturforvaltning, friluftsaktivitetar og opplevingsnæringar. Klynga omfattar idretts- og friluftsfag, reiselivsfag og landskapsplanlegging.

Enkeltstudium utanom desse fagområda kan bli prioriterte dersom dei har god studentrekruttering og/eller ein fagkompetanse som held høgt fagleg nivå. Nokre av desse enkeltstudia kan også vera viktige som ”støttefag” for dei prioriterte kjernefaga. For tida gjeld dette studium som samfunnsfag, engelsk og ingeniørfag.

HSF vil prioritera høgt å tilby eksternt finansierte studium på fagområde der høgskulen har eit fagleg grunnlag. 
HSF har i høve til storleiken ein svært brei fagportefølje som både fagleg og økonomisk er problematisk. HSF skal derfor så langt som mogleg konsentrera den faglege aktiviteten innanfor  kjerneområda. Det er ei sentral oppgåve å styrkja den faglege kompetansen og kvaliteten på kjerneområda våre. 

Fagprofil

I det faglege arbeidet skal HSF prioritera slik:

a) HSF sin faglege aktivitet skal ha eit yrkesrelevant fokus, der vi kombinerer  forskingsbasert kunnskap med erfaringskunnskap.

b) HSF skal nytta det lokale arbeidsliv som ein ”læringsarena” i utdanning og forsking. Dette skal styrkja eigne studium med erfaringskunnskap, samstundes som det same arbeidsliv får del i HSF sin kompetanse. 

c) HSF sin breie fagportefølje kombinert med små interne forhold, skal utnyttast til  tverrfaglege aktivitetar som kan gje eit breiare fagleg perspektiv både på utdanning og fou-arbeid. 

d) Tilsette og studentar skal lærast opp til god munnleg og skriftleg formidlingsevne.

Både HSF og Sogn og Fjordane fylke er prega av småskaladrift med korte avstander mellom organisasjonar, verksemder  og personar. Småskaladrift er i mange samanhengar ei ulempe, men HSF skal venda dette til ein fordel som vi medvite vil nytta i den faglege utviklinga vår.

Studiestadar

HSF må ha studiestadar som er attraktive lærestadar, der både studentar og tilsette trivst og lukkast med sine faglege mål. Alle HSF sine studiestader er prega av at det store fleirtalet av studentane flyttar til og bur på studiestaden. Det gjev grunnlag for å skapa eit særeige studentmiljø bygd på nær og tett kontakt mellom studentar, høgskule og lokalmiljø. HSF skal utvikla dette til ein konkurransefordel på studentmarknaden. Det føreset ein konsentrasjon av aktiviteten vår til studiestadane. 

Med dette som utgangspunkt skal HSF sine studiestader skapa sitt eige særkjenne.

Sogndal  skal stå fram som ein unik studiestad i nasjonal samanheng med eit mangfaldig fagleg tilbod, aktivt  studentmiljø, interessant lite bymiljø og med idrett og friluftsliv som profilerte aktivitetar. Sogndal skal vera eit attraktivt alternativ til å studera i dei store universitetsbyane.

Førde skal stå fram som den spesialiserte studiestaden med tilbod i helse- og ingeniørfag, der det er eit særleg nært samarbeid mellom utdanning og yrkesfelt. Dette kombinert med eit godt og nært studentmiljø, skal profilera Førde som ein fagleg spennande studiestad.

Studiesenter Sandane skal stå fram som ein studiestad spesielt tilrettelagd for vidareutdanning. 

2.2
Rekruttera  studentar og byggja gode studiemiljø.

Rekruttera studentar

I denne planperioden er det ei prioritert oppgåve å sikra og konsolidera rekrutteringa av studentar. 

HSF står overfor store utfordringar når det gjeld rekruttering av studentar. Ungdom trekkjer til dei store studiestadane, og det er vanskeleg både å bli sett og å bli opplevd som attraktiv for ein liten høgskule i distrikta. 

HSF har som primær målsetjing å vera ein god høgskule for studentar som tar ei grunnleggande yrkesutdanning (bachelorgrad). Dette skal HSF oppnå gjennom:

· Relevante studietilbod som primært er tilpassa studentane sine studieynske, men som også tar omsyn til etterspørselen etter arbeidskraft. 

· Eit fagleg innhald i studia som gjer at studentane våre er oppdaterte på det fremste innafor faget sitt.

· Ei yrkesretting som gjer at studentane våre kjenner det framtidige yrket sine utfordringar og krav.

· Ein  profil som gjer at studentane våre kan orientera seg internasjonalt, og at utanlandske studentar finn det interessant å studera ved HSF..

· Eit pedagogisk kompetent fagpersonale og eit læringsmiljø som gjer det stimulerande å læra.

· Å involvera studentane i det faglege utviklingsarbeidet. 

Kvalitetsarbeid

HSF skal ha eit system for kvalitetssikring slik at  studentane våre er sikra ein fagleg kvalitet i samsvar med måla ovanfor. Grunnsteinane i dette arbeidet er:

· Kvalitetsarbeidet skal forankrast i fagmiljøa på det enkelte studium, der lærarar, studentar og arbeidsliv i fellesskap har eit ansvar for å sikra studiekvaliteten.

· HSF skal driva eit systematisk fagleg kvalitets- og utviklingsarbeid basert på samarbeid og erfaringsutveksling mellom fagmiljøa i høgskulen.

· Ei forankring av kvalitetsarbeidet på institusjonsnivå med studieutvalet som fagleg ansvarleg organ.

Mastergrader

Sjølv om tyngda av HSF sin aktivitet er retta mot grunnleggande yrkesutdanningar, må HSF tilpassa seg eit utdanningsmønster der mange etterspør mastergrad.  Mastergrader er også viktige for den faglege utviklinga i HSF. Dette inneber at alle studium i HSF skal synleggjera korleis studentane våre kan gå vidare med mastergrad anten nasjonalt eller internasjonalt. I tillegg vil HSF arbeida for å tilby mastergrader sjølv gjennom å:

· Styrkja den faglege basisen for den alt godkjente mastergraden i organisasjon og leiing.

· Etablera og på sikt sjølv ha det faglege ansvaret for ein mastergrad i allmennlærar-utdanninga.

· Utvikla eit fagleg grunnlag for mastergrad i idrettsfag.

· Etablera ein mastergrad i landskapsplanlegging i samarbeid med andre institusjonar.

· I første omgang tilpassa vidareutdanningane i helse- og sosialfag til mastergradsopplegg i samarbeid med andre institusjonar.

2.3. Konkurrera om og gjennomføra faglege oppdrag

Forskings- og utviklingsarbeid er også dei siste 10-15 åra blitt meir og meir lagt vekt på som ein faktor i verdiskaping og næringsutvikling. Kunnskap er blitt ei viktig drivkraft i den økonomiske utviklinga. Dette har ført til forventningar om at høgre utdanning skal ha eit nærare og meir aktivt forhold til arbeidslivet. 

Som ein yrkesretta høgskule skal HSF vera ein aktiv medspelar  for arbeidslivet på dei områda der vi har faglege føresetnader. Hovudfokus for HSF skal vera mot det arbeidslivet som  brukar  tenestene våre. På områda der HSF ikkje har faglege føresetnader for å levera tenester med god nok kvalitet, skal vi visa brukarane til andre institusjonar. 

Fou-arbeidet i HSF desse måla:

· Medverka til forskingsbasert kunnskapsutvikling innanfor fagområda våre med særleg fokus på profesjonsfaga.

· Sikra høg vitskapleg kvalitet og auka vitskapleg og anna publisering. 

· Sikra at utdanningane våre har eit fagleg innhald som er forskingsbasert.

· Sikra at HSF har kunnskap om arbeidslivet sine behov og utfordringar.

· Fungera som eit anerkjent kompetansesenter for arbeidsliv og samfunn.

For å realisera desse målsetjingane vil HSF:

· Organisera fou-arbeidet i forskingsgrupper  kring tema som har ein klar yrkesrelevant profil med ein seniorforskar som leiar.

· Forskingsgruppene skal vera i stand til å konkurrera om nasjonale og internasjonale forskingsoppdrag, samstundes som dei kan ta på seg meir utviklingsprega oppdrag.

· Forskingsgruppene skal delta i nasjonale og internasjonale nettverk.

· Kanalisera fou-ressursar til dei utvalde forskingsgruppene.

· HSF sitt fou-utval har eit særleg ansvar for å sikra kvaliteten på fou-arbeidet vårt.

HSF sin interne budsjettmodell skal tilpassast målsetjingane ovanfor samstundes som han tar omsyn til dei føringane som ligg inne i den nasjonale budsjettmodellen. 

HSF vil inngå eit forpliktande samarbeid med Vestlandsforsking for å styrkja forskingsaktiviteten i Sogn og Fjordane. Vestlandsforsking og HSF skal stå fram som eit felles forskingsmiljø med eit forpliktande samarbeid på utvalde fagområde. Prioriterte fagområde er reiseliv og fagretta ikt, men talet på samarbeidsområde skal utvidast.

Formidling

I universitets- og høgskulelova er formidling av forskings- og utviklingsbasert kunnskap eit pålegg til institusjonane. HSF vil leggja til grunn at formidlingsoppgåva vår omfattar fylgjande oppgåver:

· Formidling av vitskaplege resultat, arbeidsmåtar og haldningar til ålmenta.

· Formidling av vitskaplege resultat, arbeidsmåtar og haldningar til ulike brukarar. 

· Delta i samfunnsdebatten med fou-basert argumentasjon.

HSF vil leggja vekt på å realisera desse oppgåvene gjennom:

· Motivera og belønna tilsette som driv formidlingsarbeid. 

· Styrkja formidlinga av HSF sine faglege aktivitetar. 

· Utvikla veven til ein viktig og god reiskap for formidling.

· Vera synleg i media og andre relevante forum.

3.
Organisasjon og ressursar

Organisasjon

Eit hovudmål i planperioden er å vidareutvikla samarbeid på tvers av fagmiljøa for å skapa meir utviklingskraft i HSF. Med mange små fagmiljø er det openbert at desse ikkje kan klara alle faglege utviklingsoppgåver sjølve. Det skal derfor arbeidast målretta for å kopla fagmiljøa saman om faglege oppgåver spesielt knytt til studiekvalitet og til fou-arbeid.

Sal av faglege tenester skal vektleggast gjennom å utvikla HSF Oppdrag og samarbeidet med Vestlandsforsking.

Nettverk

HSF  avhengig av å byggja faglege nettverk med andre institusjonar for å sikra den faglege utviklinga av organisasjonen. Fagmiljøa skal leggja særleg vekt på å vidareutvikla relasjonane sine til praksisfeltet og relevante samarbeidspartnarar regionalt. HSF vil ha eit spesielt fokus på å utvikla eit forpliktande fagleg samarbeid i ein Vestlandsregion.

Støttetenester

HSF sin fagstruktur med mange små fagmiljø set spesielle krav til administrasjonen. Det krev etter måten mykje ressursar til førstelinjetenesta samstundes som det er aukande krav til spesialisert administrativ kompetanse. HSF må derfor leggja vekt på ein effektiv administrasjon, der dei administrative ressursane vert sett i samanheng for heile organisasjonen.

Studieavdelinga med bibliotek, it-drift og studieadministrasjon skal ha eit tydeleg fokus på støtte til det faglege arbeidet i HSF, særleg innan utdanning.

Økonomi

HSF sin økonomi er lite robust, noko som også fører til lite fagleg handlerom. I planperioden er det ei målsetjing å gjera HSF meir robust både økonomisk og fagleg.

HSF vil prioritera fylgjande økonomiske tilpassingar i planperioden:

· Ressursbruken til primæraktiviteten skal haldast uendra, og kutt i  personalressursar skal unngåast så langt mogleg.
· Ressurstildelinga til utdanning, forsking og formidling skal i hovudsak fylgja utviklinga på resultatparametrane.
· Studieprogrammet skal effektiviserast gjennom å tilby færre emne, men med uendra tal studieplassar.
Personalpolitikk og arbeidsmiljø

HSF vil prioritera ein god personalpolitikk både gjennom utfordrande arbeidsoppgåver til dei tilsette, og ved å vektleggja gode mellommenneskelege relasjonar i organisasjonen.  God fagleg leiing er ein føresetnad for å realisera HSF sine faglege mål. HSF skal i dei årlege handlingsplanane prioritera tiltak i samsvar med desse måla.   

Årlege handlingsplanar

Det skal vedtakast årlege handlingsplanar som viser korleis målsetjingane i strategiplanen vert fylgde opp.  Handlingsplanane skal disponerast i samsvar med strategiplanen. 

